Timnit Gebru

Timnit Gebru (Addis Abeba, 1982/83) etiopiar-estatubatuar zientzialari informatikoa da, alborapen algoritmikoan eta datu-meatzaritzan espezializaturik dagoena. Black in AI elkarteko sortzailea da, adimen artifizialean lan egiten duten arraza beltzeko ikerlarien elkartea da.

VentureBeat-eko AI Innovations Award 2019 saria irabazi zuen Joy Buolamwini eta Inioluwa Rajirekin batera, AI for Good  atalean. Aurpegi errekonozimenduko alborapen algoritmikoaren inguruko akatsa ikertzeagatik jaso zuten saria.

Biografia 
Timnit Gebru Addis Abeban jaio zen eritrear jatorriko familia batean. Bost urte zituela aita hil zen eta amak hartu zuen familiaren ardura. Etiopia eta Eritrearen arteko gerra piztu zen 15 urte zituela eta deportatua izan zen. Estatu Batuetan asilo politiko eskaera egin zuen eta onartua izan zen. 

Stanford Unibertsitatean ingeniaritza elektrikoaren masterra egin zuen eta Apple etxearentzako lanean aritu zen lehen iPad-arentzako algoritmoak prozesatzen dituen seinalea garatzen. 2017an Stanforden doktoretza egin zuen Fei-fei Lik gidatuta. Datu-meatzaritza erabiliz gobernuaren menpeko eta ez-menpeko elkarteek komunitate desberdinetan inbertitzen zuten dirua aztertu zuen. Google Street View bidez Estatu Batuetako auzoak ikertu zituen horretarako, irudietatik ezaugarri sozioekonomikoak estrapolatuz; esate baterako ikusten diren autoak aztertuz auzoko hauteskundetako joerak, diru sarrerak eta hezkuntza maila estrapolatu daitezke. Estatu Batuetako 200 hiri populatuenetako 15 milioi irudi erabili zituen. 2017 LDV Capital Vision Summit lehiaketan aurkeztu zuen egindako lana eta irabazi egin zuen. BBC News, Newsweek, The Economist eta The New York Times gisako komunikabideek eman zuten Gebruren ikerketaren berri.

Googleko Adimen artifizialeko Etika taldean egin zuen lan, gizartearen ongizaterako teknologiak duen gaitasuna jorratuz, baina 2020ko abenduan Googleek kanporatu egin zuen, oraindik argitu gabeko arrazoiengatik. MIT-ekin ere Gender Shades taldean hartu zuen parte; aurpegi errekonozimendu baten softwarea landu zuen eta erakutsi zuen emakumezko beltzek gizon zuriek baino %35 errekonozimendu txkiagoa dutela. 2016an Rediet Abebe lankidearekin batera Black in AI elkartea sortu zuen, adimen artifizialean lan egiten duten arraza beltzeko ikerlarien elkartea. Microsoft-eko Justizia, Egozgarritasun, Gardentasun eta Etika mintegian ere ibili zen lanean.

Erreferentziak

Kanpo estekak 

Emakume informatikariak
Addisabebarrak
Adimen artifiziala
Ameriketako Estatu Batuetako informatikariak
Etiopiako informatikariak